Om jou eie wooneenheid in ’n aftreeoord te bekom is deesdae ’n aantreklike opsie. As jy navraag doen, sal jy die term “lewensreg” hoor. Wat beteken dit?
Lewensreg is ’n opsie as jy nie die wooneenheid fisiek wil koop of huur nie. Jy koop net die reg om vir die res van jou lewe in ’n spesifieke eiendom te woon.
Dit word ook woonreg of okkupasiereg genoem. Jy kry nie volle eienaarskap nie, maar die woonreg tot jy die dag sterf – maak nie saak hoe lank jy lewe nie.
Gewoonlik betaal jy die volle koopsom op een slag. Of jy kan ’n deposito neersit, met die uitstaande bedrag wat betaal word binne ’n paar maande nadat die ooreenkoms onderteken is.
Die lewensreg kan egter nie aan ’n erfgenaam bemaak word nie. Dit verval wanneer die eienaar sterf. Met die eienaar se dood word ’n persentasie van die lewensreg se koopprys of herverkoopprys deur die ontwikkelaar uitbetaal.
Ander betaal weer ’n persentasie van die markverwante herverkoopprys – hulle werk die persentasie uit volgens die getal jare wat die eienaar daar gewoon het.
As die ontwikkelaar se uitbetalingstruktuur jou deurmekaar maak, vra liewer ’n prokureur of finansiële adviseur se raad voor jy koop.
Die vooruitbetaling van die koopbedrag beteken jy hoef nie maandeliks ’n verband of huurgeld te betaal nie. Die instandhouding van die eiendom is ook die ontwikkelaar se verantwoordelikheid.
Jy sal vooraf moet uitwerk of jy maandeliks die heffings sal kan bekostig as jy afgetree is en nie meer ’n voltydse inkomste verdien nie.
Om dit te doen, moet jy weet hoeveel dit aanvanklik is en hoeveel dit kan styg. Ontwikkelaars moet baie deursigtig oor dié heffings wees.
Maak seker dit is ’n amptelike lewensregskema. Volgens die Wet op Behuisingsontwikkelingskemas vir Afgetrede Persone is die ontwikkelaar verplig om die ontwikkeling se titelakte as ’n lewensregskema te onderskryf.
Ondersoek die agtergrond van die eiendomsontwikkelaar. ’n Vinnige aanlyn soektog van die ontwikkelaar se naam moet resultate oplewer, en jy sal gou sien of daar hofsake of eise teen hom is.
Die eienaar sal sy geld kry sodra die lewensreg aan ’n nuwe eienaar verkoop word, sê Craig. By gewilde aftreeontwikkelings is daar gewoonlik waglyste wat verseker herverkoop is ’n vinnige proses.